Mads Lind sprang i 11.time fra en mundtlig aftale med Aalborg Håndbold. Han skifter i stedet til sin tidligere klub Aarhus Håndbold oplyser håndboldspillerens agent. - Mads følte at løsningen i Aarhus i forhold til kæreste og familie var den rigtige. En gang imellem må man jo følge det hjertet siger, og det var i det her tilfælde at blive i Aarhus, siger håndboldagent Mads Winther til TV2/Nord. Håndboldspillerens beslutning bliver køligt modtaget i Aalborg, hvor direktøren for Aalborg Håndbold er rasende, og beskylder Mads Lind for aftalebrud. - Det er klokkeklart aftalebrud. Man kan ikke bare fortryde en aftale, som man har indgået. Vi er dybt skuffede over Mads Lind, siger direktør Jan Larsen. Ifølge Mads Winther har økonomien ikke noget at sige for Mads Linds beslutning. Faktisk er tilbuddet fra Aalborg Håndbold bedre end det, Aarhus Håndbold kan tilbyde. - Den samlede løsning var bare bedre for Mads, siger Mads Winther.

Referat:
Håndboldspilleren Mads Lind foretrækker sin tidligere klub frem for Aalborg Håndbold.
 